کوئٹہ (اے پی پی) اسسٹنٹ کمشنر کوہلو عبدالستار مینگل نا کماشی ٹی پرائس کنٹرول کمیٹی نا دیوان اس اڈ ہلک۔ دیوان اٹی پرائس کنٹرول کمیٹی، ضلعی آفیسر و پوریاگربرداری بشخ ہلکر۔ داوخت آ چندی کنوئی آ گڑاتا نہاد آتا جاچ ءِ ہلنگا و پوریا گر برادری نا سلابت اٹ پوسکن ءُ ریٹ لسٹ اس ترتیب تننگا۔ ہراٹی ایٹ انا سُو، ککڑ، پٹاٹہ، ٹماٹر، پیماز، نت، دال، چھولے، خیسن آ دال و ایلو کنوئی آ گڑاتا نرخنامہ اس مقرر کننگا۔ اسسٹنٹ کمشنر عبدالستار مینگل دیوان آن تران کرسا پارے کہ بے آب اٹ کنوئی آ گڑاتا بہاکروک آ دوکاندار تا برخلاف سخت کارروائی کننگک منہ پیسہ غاتا خاطر الس نا جان جوڑی تون گوازی کننگ نا موکل ہچ کس ءِ تفنہ، کنوئی آ گڑاتا آب و مقدار آ سمجھوتہ کپنہ، پوریاگر برادری ءِ مرے کہ او جان دراخی رکھ انا اصول آتا رداٹ کنوئی آ گڑاتے بہاکیر، و دوکان وہوٹل آتے ٹی سفائی نا خاص خیال ءِ تخنگے۔ اسسٹنٹ کمشنر مستی پارے کہ شاری تے مرے کہ او کٹیا خورو ملاوٹ کروک آتا پیدواری ءِ کیر تانکہ اوفتا برخلاف کارورائی کننگ مرے۔ چیک اینڈ بیلنس تخنگ کن مچ آ شار انا بیکری ، ہوٹل و دوکان تیٹی چھاپہ خلنگک وخت اس کہ سادہ انگا لویس اٹ لیویز کارندہ غاک کٹیا خور و ملاوٹ کروک آتیا سخت نظر تخر۔
